શાહીબાગ પોલીસના જણાવ્યાં અનુસાર, કા‌ળુપુર ફ્રૂટ માર્કેટમાં ચાની કિટલી ચલાવતા અને અસારવા ચકલામાં પગીવાસમાં બે રૂમના ભાડાંના મકાનમાં રહેતા નારસીંગભાઈ રાજપૂતની પત્ની કોકિલાબેનનો સવારે ઘરમાંથી જ મૃતદેહ મળી આવ્યો હતો. નારસીંગભાઈની સાળીએ પોલીસને જણાવ્યું હતું કે, તે બોપલમાં રહે છે અને બનેવી નારસીંગભાઈ સવારે ૮ વાગ્યે તેમના ઘરે આવ્યાં હતા. તેમના બન્ને દીકરાને મૂકીને હું બહાર જઈને આવું છું પછી લઈ જઈશ તેમ કહીને જતા રહ્યાં હતા. ત્યારબાદ દસેક વાગ્યે નારસીંગભાઈએ ફોન કરીને જાણ કરી હતી કે, તમારી બહેનની તપાસ કરોને, તે ફોન નથી ઉપાડતી. બોપલમાં રહેતી બહેને પાડોશીઓને ફોન કરી તપાસ કરાવી ત્યારે ઘર અંદરથી બંધ હોવાનું જાણવા મળતા તેને શંકા ગઈ હતી. પોતે અસારવા દોડી આવી અને પોલીસને જાણ કરી હતી. પોલીસે પણ શંકાના આધારે ઘરનો દરવાજો તોડીને તપાસ કરતા કોકિલાબેનનો મૃતદેહ પલંગમાં સુવડાવેલી હાલતમાં મળી આવ્યો હતો.